Erfenisraad moenie swyg oor TaalmonumentAfrikaanse Taalmonument (Foto: Maroela Media) Die DA het aan die voorsitter van die Nasionale Erfenisraad geskryf om hom te versoek om standpunt in te neem teen Nathi Mthethwa, minister van sport, kuns en kultuur, se voorstel om die naam van die Afrikaanse Taalmonument (ATM) te verander. Volgens Veronica van Dyk, die DA se woordvoerder oor sport, kuns en kultuur, het die erfenisraad ŉ mandaat om kennisproduksie oor alle Suid-Afrikaanse erfenis te verbeter en bewustheid daarvan te bevorder. Sy sê die raad moet dringend sy standpunt oor die saak bekend maak. Daar heers die afgelope paar weke groot kommer onder sommige mense oor Mthethwa se skynbare plan om die “Afrikaanse” uit die Afrikaanse Taalmonument en -museum se naam te verwyder. Dit het ook opnuut debatte ontketen oor die rol en plek van monumente binne die Suid-Afrikaanse konteks. Volgens Van Dyk wil Mthethwa met die naamsverandering Afrikaans nie net as inheemse taal uitsluit nie, maar boonop openbare geld mors. “Die minister het dit sy missie gemaak om openbare geld te mors – wat mense in diens van die kuns- en kultuursektor kon bevoordeel – op ydelheidsprojekte wat nie ware transformasie in verhoudings of die ekonomie teweeg bring nie,” sê Van Dyk. Volgens Van Dyk versuim Mthethwa ook om erkenning te gee aan die ATM se uitgebreide pogings om Afrikaans se wortels en invloede uit ander Afrikatale in te sluit. “Deur dit te doen, het die monument baie meer gedoen om die ontwikkeling van inheemse tale in Suid-Afrika te bevorder as wat min. Mthethwa ooit kon hoop om te bereik. Hy en die res van die kabinet het in werklikheid besluit om Afrikaans die sondebok te maak om die ANC-regering se wangedrag, korrupsie, ŉ daling in dienslewering en stygende werkloosheid te probeer verskoon.” Die regering is onlangs gedwing om Afrikaans as ŉ inheemse taal te klassifiseer, maar dié deurbraak is vinnig ontsier nadat dit aan die lig gekom het dat Mthethwa glo die naam van die ATM in sy visier het. ŉ Groot groep Afrikaanssprekendes het Saterdagoggend in die Paarl ook hul insette oor die voorgestelde naamsverandering aan die ATM se raad gegee. Die openbare vergadering het saamgeval met die viering van Internasionale Museumdag.